Mbyllen nesër Lojrat Olimpike Dimërore 2014
Pas Soçit flaka olimpike shkon në Brazil, në Korenë e Jugut dhe në Japoni
Ndërsa po u afrohet fundi Lojrave Olimpike Dimërore në Soçi të Rusisë, tri destinacionet e ardhëshme olimpike tashmë dihen. Por ku do të zhvillohen lojrat pas vitit 2020? Dielli në Soçi është në perëndim. Nga Rusia, flaka olimpike do të shkojë në Rio de Janiero të Brazilit, ku do të zhvillohen Lojrat Olimpike Verore 2016. Lojrat e Rios do të zhvillohen në disa nga objektet që Brazili po ndërton dhe po zgjeron për kampionatin botëror të futbollit që do të zhvillohet atje nga fundi i këtij viti. Por pjesa më e madhe e ndërtimeve është e vonuar për shka të protestave, aksidenteve dhe kërcënimeve të punëtorëve për t’u hedhur në grevë. Lisa Delpy Neirotti, profesore e menaxhimit të sporteve në Universitetin George Uashington thotë se dy aktivitete kaq të mëdha njëri pas tjetrit në një vend si kampionati i futbollit dhe Lojrat Olimpike Verore mund të jenë të vështira. Në vitin 2018, Lojrat Olimpike Dimërore do të mbahen në Pyeongchang të Koresë së Jugut. Këto do të jenë lojrat e dyta olimpike që mbahen në Korenë e Jugut dhe të parat lojra dimërore. Në verën e vitit 2020, Lojrat Olimpike do të zhvillohen po në Azi. Njoftimi për mbajtjen e tyre në Tokjo u bë nga fundi i vitit të kaluar. Për Lojrat Olimpike Dimërore 2022 konkurojnë Krakowi i Polonisë; Oslo e Norvegjisë, Almati i Kazakistanit; Lviv i Ukrainës; dhe Pekini i Kinës. Pekini organizoi lojrat olimpike verore në vitin 2008. Pekini thotë se ceremonitë e hapjes dhe mbylljes së lojrave dhe garat në akull do të zhvillohe në stadiume të mbyllura, ndërsa garat jashtë në borë do të zhvillohen më shumë se 160 kilometra më larg, në Zhangjiakou. Megjithatë, tradicionalisht, Komiteti Ndërkombëtar Olimpik ka caktuar vende në kontinente të ndryshme, gjë që do të thotë se ka pak të ngjarë që lojrat të zhvillohen për herë të tretë radhazi në Azi. Konkurenca për Lojrat Olimpike Dimërore 2024 mbetet e hapur. Komiteti Olimpik i Shteteve të Bashkuara nuk a vendosur ende nëse do të konkurrojë, por Bob Sweeney, shefi ekzekutiv i grupit “DC 2024” thotë se Uashingtoni është shumë i interesuar. Bostoni, Filadelfia dhe Los Anxhelesi kanë shprehur interes për organizimin e Lojrave Olimpike Verore në Shtetet e Bashkuara për herë të parë që nga viti 1996. Edhe Parisi, Roma, Budapesti, Nairobi dhe Stambolli po shqyrtojnë mundësinë të konkurojnë.